Kakawin Nāgarakṛtâgama/Pupuh 8
Pupuh 8 – Sajenising Atikṛti

1. 
a. wārṇan tingkahikang purādbhuta kuṭanya bata bang umidĕr makandĕl aruhur
b. kulwan ḍi dwura waktra mangharĕpakĕn lĕbuh agĕng i tĕngah way edran adalĕm 
c. brāhmāsthāna matunggalan pathani buddhi jajar inapi kapwa sök caracara 
d. ngkā tônggwan para taṇḍa tan pĕgat aganti kumĕmit i karakṣaning purasabhā

2. 
a. lor tang gopura śobhitābhinawa kontĕn ika wĕsi rinūpakāparimitā 
b. wetan saṇḍingikârja panggung aruhur patigan ika binajralepa maputih
c. kānnah lor kidul i pĕkĕn rakĕt ikang yaśa wkasing apañjang adbhuta dahāt
d. angkĕg caitra pahömaning bala samūha kidūl ika catuspathāhyang ahalĕp
3. 
a. alwāgimbar ikang wanguntur an hatur diśi watangan ikāwitāna ri tĕngah
b. lor tang weśma panangkilan para bhūjangga khimuta para mantry alinggih apupul 
c. wetan nggwan para śewa boddha mawiwāda mucap aji sahopakāra wĕki sök
d. prāyaścitta ri kālaning grahaṇa phalguṇa makaphala haywaning sabhūwana

4. 
a. kānnaḥ wetan ikang pahoman ajajar tiga-tiga ri tĕngah kaśaiwan aruhur
b. nggwan sang wipra kidul paḍottama susun barat i natar ikābatur patawuran 
c. nggwan sang sogata lor susun tiga tikang wangunan i pucak ārja môkir-ukiran
d. kapwāñjrah racananya puṣpa pinaran nṛpati satata yan hanoma mapupul

5. 
a. ngkānêng jro kiduling wanguntur ahlĕt palawanan ikana paśewan atathā
b. weśmârjâjajar anghapit hawan angulwan i tĕngah ika tañjung angjrah askar
c. ndah kulwan mahlĕt mūwah kidul i panggung ika balay aneka medran i tpi
d. arddhâlwā ri tĕngah natar nikana maṇḍapa pasatan aśangkya lot mawurahan

6. 
a. ri jronyeki muwah paśewan akidul dudug angusi wijil kapingrwa ri dalĕm 
b. tingkahnyêki tinumpa-tumpa mahlĕt palawangan ikanang sapaṇṭa tiningkah 
c. kapwa wweśma subaddha watwan ika len saka balabag usuknya tan pacacadan
d. sök dening bala hajy anangkil agilir makmit an umapekṣa wāra matutur

Nāgarakṛtâgama
Kakawin Nāgarakṛtâgama